岐亭五首  其五
作者：蘇軾
朝代：宋

paragraphs: 枯松强鑽膏，槁竹欲瀝汁。
兩窮相值遇，相哀莫相濕。
不知我與君，交游竟何得。
心法幸相語，頭然未爲急。
願爲穿雲鶻，莫作將雛鴨。
我行及初夏，煮酒映疏羃。
故鄉在何許，西望千山赤。
茲游定安歸，東泛萬頃白。
一歡寧復再，起舞花墮幘。
將行出苦語，不用兒女泣。
吾非固多矣，君豈無一缺。
各念別時言，閉戶謝衆客。
空堂浄掃地，虛白道所集。